Plantažu drogow namakali
Zhorjelc. Profesionelnje wjedźenu plantažu drogow je policija pola Zhorjelca wuslědźiła. Je to najwjetša tajka plantaža, kotruž su minjene lěta w Zhorjelskim a Budyskim wokrjesu zwěsćili. W pincy bywšeho běrowoweho kompleksa plahowaše 65lětny muž něhdźe 420 konopjowych rostlin. W dalšich rumnosćach wuhladachu sušene łopjena, kanistry z chemikalijemi a techniske nastroje k wjedźenju plantaže. Wšo dohromady maja namakane rostliny a drogi hódnotu wjace hač 10 000 eurow.
Wobšudnicy zaso po puću
Kinspork/Wojerecy. Policija warnuje před wobšudnikami, kotřiž běchu minjene dny wokoło Wojerec a Kinsporka po puću. Tak zaklinkaštej w Kinsporku žonje při bydlenju 77lětneho a prošeštej, pola njeho směć na nuznik hić. Rentnar jej do bydlenja pušći. Jedna ze žonow zapleće muža do rozmołwy, mjeztym zo tamna za jeho móšnju pytaše. Z njeje wza sej třicyfrowu sumu pjenjez, a na to so žonje wotsalištej. Padustwo muž hakle pozdźišo pytny. Podobnje zeńdźe so 90lětnej we Wojerecach. Po tym zo bě wona durje wočiniła, při kotrychž něchtó zaklinka, ju njeznatej žonje k zemi storčištej. Z lěharnje pokradnyštej wonej na to debjenki w hódnoće něhdźe tysac eurow. Policija w tym zwisku warnuje cuzych do bydlenja pušćić. Wudawana nuzowa situacija je woblubowany srědk, předewšěm staršich ludźi wobšudźić.
Ćeknjeneho spěšnje lepili
Kamjenc. Ćeknjeneho zawinowarja wobchadneho njezboža je policija zawčerawšim rano w Kamjencu spěšnje lepiła. 29lětny bě ze swojej Mazdu při tankowni na Sewjernej hasy wróćo jěł a při tym do za nim stejaceho Forda storčił. Město toho zo by škodowanemu swoje personalije a zawěsćenske daty přewostajił, stupi wón na płun a ćekny. Informowani policisća namakachu awto krótki čas pozdźišo na parkowanišću a jeho wobsedźerja wuslědźichu. Tón činješe, kaž njeby wo ničim ničo wědźał. Bórze na to pak dóńdźe k njewočakowanemu zasowidźenju z wodźerjom wobškodźeneho Forda. 42lětny mjenujcy wuhlada policajske awto a jemu znateho zawinowarja. 29lětnemu ničo njezby, hač swoju winu přiznać a přilubić, zo škodu něhdźe 400 eurow zaruna. Hač pak to dosaha so chłostanju wuwinyć, je dwělomne.
Jastwu runje hišće tak zadźěwałoj
Pěskecy/Jěžow. W nadawku justicy bě minjenu sobotu popołdnju wobsadka Kamjenskeho policajskeho rewěra po puću. W Pěskecach wopytachu zastojnicy 52lětneho wjesnjana, za kotrymž Kasselske statne rěčnistwo pytaše. Muž njebě dotal pokutu 140 eurow zapłaćił. W Jěžowje zaklinkachu pola 25lětneho wobydlerja, kiž bě zabył chłostanski lisćik 25 eurow plus zarjadniske wudawki zapłaćić. We woběmaj padomaj staj potrjechenaj poslednju składnosć wužiłoj a wotewrjenu zličbowanku zapłaćiłoj. Njebyštaj-li to činiłoj, byštaj wobaj wjacednjowski přebytk w jastwje nastupić dyrbjałoj. Čehodla běštaj so mužej tak dołho dlijiłoj a swoju pokutu njezapłaćiłoj, z rozprawy policajskeje direkcije bohužel njewuchadźa.
Tragiski wukónc nurjenja
Brězowka. Při nurjenju w Brězowskim jězoru sta so sobotu popołdnju njezbožo. Třo mužojo w starobje 55, 59 a 77 lět podachu so tam zhromadnje pod wodu. Jako najmłódši z nich nadobo hižo blisko tamneju njebě, wonaj za nim pytaštaj a we hłubokosći šěsć metrow namakaštaj. Wućahnywši jeho z wody so nurjakomaj kaž tež přiwołanej lěkarce poradźi muža wožiwić, tak zo dowjezechu znjezboženeho do chorownje. Tam pak wón we wječornych hodźinach zemrě.
Njezbožo strowotneho problema dla
Jitk. Njekedźbliwosć abo přewulka spěšnosć njeběštej zawčerawšim po připołdnju přičina wobchadneho njezboža, kotrež sta so na kromje Jitka: 79lětny wodźer Golfa bě tam w prawej křiwicy na lěwym boku jězdnje frontalnje do štoma zrazył. Kaž Zhorjelska policajska direkcija zdźěli, bě šofer do toho tak mjenowany cokorowy šok poćerpjeł. Wón kaž tež jeho 77lětna sobujěduca so při zražce zraništaj, a wobeju dowjezechu do chorownje, hdźež jeju lěkarsce zastarachu. Kaž w zdźělence policije dale rěka, nětko přepytuja, hač bě muž snano lochkomyslnje jednał. Na wosobowym awće nasta něhdźe 6 000 eurow škody. Dokelž njebě hižo kmane dale jěć, dyrbjachu je wotwlec.
Wobšudźić spytali
Běła Woda. Dohromady dźewjeć razow su njeznaći w Běłej Wodźe a we wokolinje spytali, wobydlerjam z trikom nahladne sumy pjenjez wulišćić. Tak prošachu woni na přikład jako „wnučkojo“ telefonisce wo 15 000 eurow. Na zbožo so trik w žanym padźe šlachćił njeje.
Młodostny so wobarał
Wojerecy. Jako policija zawčerawšim wječor na Wojerowskim Łužiskim naměsće skupinu ludźi kontrolowaše, bě tam tohorunja 15lětny młodostny, za kotrymž hižo pytachu, dokelž bě doma ćeknył. Tón pak so tak mócnje wobaraše, a dyrbjachu jemu ruce sputać, zo móhli jeho staršimaj přepodać. Kajke tele zasowidźenje skónčnje bě, bohužel znate njeje.
Droho telefonowałoj
Budyšin. Zastojnicy Budyskeho awtodróhoweho policajskeho rewěra su zawčerawšim na awtodróze A 4 mjez Zhorjelcom a Drježdźanami 46lětneho wodźerja Škody a 36lětneho šofera nakładneho awta lepili, jako staj jěducy handy wužiwałoj. Za to změjetaj wonaj kóždy sto eurow pokuty płaćić a dóstanjetaj dypk w Flensburgu. Wot awgusta minjeneho lěta policija přeńdźenja přećiwo tak mjenowanemu zakazej handyja při jězdźenju sylnišo chłosta. A to ma swoju přičinu, přetož změna zakonja wopřijima posłužowanje wšitkich elektroniskich nastrojow za čas jězby, kotrež słuža komunikaciji, informaciji a organizaciji. Město předwidźaneje pokuty sto eurow dóstanu potrjecheni we wobchodźe hižo dosć dobru rěčensku připrawu.
Z busom dale sobu jěć njesměł
Słona Boršć. Dokelž w nocy na póńdźelu wopity a renitentny sobujěducy z busa wulězć nochcyše, zasta šofer krótko po połnocy na Słonoboršćanskim wotpočnišću při awtodróze A 4 a zazwoni policiju. Jako zastojnicy přijědźechu, 25lětny tež jim napřećo agresiwnje wustupowaše, tak zo dyrbjachu młodeho muža sputać, zo bychu jeho změrowali. Alkoholowy test wunjese pola njeho pozdźišo 2,72 promilow. Tole so tež při lěkarskim přepytowanju wobkrući, tak zo sej muža hnydom w chorowni wobchowachu. Bus je do směra na Ingolstadt bjez wopiteho harowaka dale jěł.
Hajnik zapřimnyć njetrjebał
Łuty. Swoju wćipnotu by sobotu popołdnju dźiwje swinjo we Łutach bjezmała ze žiwjenjom zapłaćiło. Wone bě so něhdźe w 15.30 hodź. na Parkowym puću do zahrodnišća zabłudźiło, zwotkelž so pak hižo won njenamaka. Jedyn ze zahrodkarjow informowaše na to policiju a ta hajnika. Swinjo najskerje čuješe, kotry wosud jemu kiwa, a tak tola hišće puć přez wočinjene wrota zahrodnišća do wěsteje swobody nańdźe. Policija a hajnik njetrjebaštaj tuž zapřimnyć.
oci_Latn szl_Latn pol_Latn szl_Latn bos_Latn ces_Latn pol_Latn pol_Latn slv_Latn szl_Latn hrv_Latn ces_Latn szl_Latn szl_Latn slv_Latn ces_Latn epo_Latn szl_Latn pol_Latn ces_Latn hrv_Latn szl_Latn